IGI stendur fyrir ýmiskonar viðburðum og ber þar helst að nefna reglulega hittinga ( IGI Meetup ) , fyrirlestra , vinnustofur og samkeppnir í tölvuleikjagerð . Í fyrra stóðu þeir fyrir Icelandic Gaming Industry Awards 2010 ( IGIA 10 ) þar sem góðar tölvuleikjahugmyndir voru verðlaunaðar . Í tengslum við IGIA 10 voru fyrirlestrar og vinnustofur haldnar og geta áhugasamir nálgast upptökur af þeim hér á YouTube . Þetta árið stendur IGI fyrir sambærilegri tölvuleikjakeppni sem ber heitið Game Creator . Svipað fyrirkomulag er í Game Creator og IGIA 10 þar sem keppt er um hugmynd og hönnun besta tölvuleiksins . Keppnin hófst 1. september síðastliðinn og leikjum þarf að skila inn í síðasta lagi laugardaginn 29. október . Við hjá Nörd Norðursins munum að sjálfsögðu fylgjast með gangi mála og tilkynna sigurvegara þegar þar að kemur . Sama hvort þú ert eigandi leikjafyrirtækis , leikjasíðu , forritari , hugmyndasmiður , listamaður , starfar við þrívíddarvinnslu eða prófun tölvuleikja , ert atvinnumaður , gúrú eða áhugamaður , getur þú fylgst með og tekið þátt í umræðum á heimasíðu IGI ; www.igi.is . Þar er hægt að skrá sig á síðuna og opna persónulegan prófíl þar sem þú getur sett inn mynd af þér og sagt frá eins miklu , eða litlu um þig og þú vilt . Auk þess getur þú gengið til liðs við ýmsa hópa sem hafa verið stofnaðir og fylgst með nýjum fréttum . Smelltu hér til að stofna prófíl á IGI !